Virallinen lehti nro C 402 , 22/12/1998 s. 0010



KIRJALLINEN KYSYMYS E-0362/98 esittäjä(t): María Sornosa Martínez (GUE/NGL) komissiolle (24. helmikuuta 1998) Aihe: Sukupuoliseen suuntautumiseen perustuva syrjintä Espanjassa Espanjalainen lentoyhtiö Iberia on syrjinyt erästä työntekijäänsä kieltäytymällä myöntämästä hänen kumppanilleen kuuluvia alennuksia ja etuja sen perustella, että kyseinen työntekijä on homoseksuaalisesti suuntautunut. Yhtiön työehtosopimuksen mukaan kyseiset edut kuuluvat niin aviopareille kuin avopareillekin, mutta tällaista erityistapausta siinä ei ole otettu huomioon. Kyseinen työntekijä on vedonnut tässä asiassa Euroopan ihmisoikeustuomioistuimeen. Espanjassa on muita esimerkkejä sukupuoliseen suuntautumiseen perustuvasta syrjinnästä, kuten parhaillaan oikeuskäsittelyssä oleva tapaus, joka koskee erään homoseksuaalisen mieshenkilön vaatimusta leskeneläkkeestä, johon hän on mielestään oikeutettu elettyään yhdeksän vuotta yhdessä kumppaninsa kanssa. Sekä järjestöt että puolueet ja ammattiliitot vaativat sellaisen pareja koskeva lain hyväksymistä, joka määrittelisi tuhansien niin samaa kuin eri sukupuolta olevien parien aseman. Viime vuonna tällainen pareja koskeva lakiehdotus tehtiin Espanjan edustajainhuoneelle, joka hylkäsi sen pienellä enemmistöllä.Tällä hetkellä lakiehdotuksen käsittely on pysähdyksissä, minkä vuoksi yhä useammissa tapauksissa yhteiskunnallinen oikeudenmukaisuus jää toteutumatta. Ottaen huomioon, että Amsterdamin sopimuksen 13 artiklassa (entinen 6 a artikla) sanotaan: "Neuvosto voi tässä sopimuksessa yhteisölle uskotun toimivallan rajoissa yksimielisesti komission ehdotuksesta ja Euroopan parlamenttia kuultuaan toteuttaa tarvittavat toimenpiteet sukupuoleen, rotuun, etniseen alkuperään, uskontoon tai vakaumukseen, vammaisuuteen, ikään tai sukupuoliseen suuntautumiseen perustuvan syrjinnän torjumiseksi, sanotun kuitenkaan rajoittamatta tämän sopimuksen muiden määräysten soveltamista", 1. onko komission mielestä kyseisen artiklan määräys riittävä suojelemaan yhteisön homoseksuaalisten kansalaisten oikeuksia vai olisiko tarpeen laajentaa yhteisön tätä asiaa koskevaa lainsäädäntöä, 2. onko komission mielestä mahdollista laatia direktiivi, joka käsittelisi erityisesti homoseksuaalisesti suuntautuneiden oikeuksia ja suojelisi heitä kaikelta syrjinnältä, 3. aikooko komissio toteuttaa kampanjan homoseksuaalisesti suuntautuneisiin kohdistuvan syrjinnän vastustamiseksi? Komission jäsenen Pádraig Flynninkomission puolesta antama vastaus (3. huhtikuuta 1998) 1. 13 artiklan ottaminen mukaan Amsterdamin sopimukseen tarjoaa merkittävän tilaisuuden lujittaa yhteisön toimivaltaa toteuttaa toimenpiteitä lukuisiin erilaisiin tekijöihin, muun muassa sukupuoliseen suuntautumiseen perustuvan syrjinnän torjumiseksi. Komissio tutkii parhaillaan Amsterdamin sopimuksen 13 artiklan tarjoamia mahdollisuuksia ja sen vaikutuksia yhteisön politiikkaan. 2. Komissio valmistelee aktiivisesti Amsterdamin sopimuksen 13 artiklan soveltamista varhaisessa vaiheessa. Tällä hetkellä komissio ei kykene antamaan arvoisalle parlamentin jäsenelle tarkkaa vastausta siitä, asetetaanko syrjinnän eri tyypit ja erityiset toimet mahdollisesti tärkeysjärjestykseen. Tämä kysymys riippuu hyvin pitkälti kuulemismenettelyn tuloksesta. 3. Vuoden 1998 aikana käynnistetään laaja keskustelu syrjinnän vastaisen lausekkeen mahdollisesta soveltamisesta. Näin varmistetaan kaikkien keskeisten toimijoiden kuuleminen syrjinnän vastaiseen toimintaan liittyvistä asioista. Tämän prosessin osana komissio suunnittelee järjestävänsä tai tukevansa seminaareja ja konferensseja kansallisella ja Euroopan tasolla. Konferensseissa käsitellään syrjinnän kaikkia aloja, mukaan lukien sukupuoliseen suuntautumiseen perustuvan syrjinnän torjuminen. Komissio ei harkitse erityisen kampanjan aloittamista homoseksuaalien syrjinnän vastustamiseksi.